Document ID: 32008R1242

KOMISIJAS REGULA (EK) Nr. 1242/2008
(2008. gada 8. decembris)
par Kopienas klasifikācijas izveidi lauku saimniecībām
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1965. gada 15. jūnija Regulu 79/65/EEK, ar ko izveido tīklu grāmatvedības datu savākšanai par ienākumiem un saimniecisko darbību lauku saimniecībās Eiropas Ekonomikas kopienā (1), un jo īpaši tās 4. panta 4. punktu, 6. panta 2. punktu un 7. panta 3. punktu,
tā kā:
(1)
Kopienā ir ļoti dažādas ražošanas struktūras un sistēmas. Lai būtu vieglāk veikt lauku saimniecību strukturālo īpašību un ekonomisko rezultātu analīzi, ar Komisijas 1985. gada 7. jūnija Lēmumu 85/377/EEK par Kopienas klasifikācijas izveidi lauku saimniecībām (2) izveidoja piemērotu un vienveidīgu lauku saimniecību klasifikāciju, ņemot vērā saimniecības ekonomikas lielumu un saimniecības veidu.
(2)
Kopienas klasifikācija ir jāveido tā, lai viendabīgas saimniecību grupas varētu vairāk vai mazāk apvienot vienotā kopumā un varētu salīdzināt saimniecību stāvokli.
(3)
Ņemot vērā lauksaimnieku ieņēmumu pieaugošo nozīmi no ienākumus nesošām darbībām, kuras ir tieši saistītas ar saimniecību, bet nav saimniecības lauksaimnieciskās darbības, Kopienas klasifikācijā jāiekļauj klasifikācijas rādītājs, kas atspoguļotu citas tieši ar saimniecību saistītās ienākumus nesošās darbības.
(4)
Lai sasniegtu mērķus, kas noteikti Regulas 79/65/EEK 4. panta 1. punktā, 6. panta 1. punkta b) apakšpunktā un 7. panta 2. punktā, jāizstrādā Kopienas klasifikācijas īstenošanas noteikumi. Turklāt Kopienas klasifikācija jāpiemēro lauku saimniecībām, kas iesniedz grāmatvedības pārskatus, izmantojot grāmatvedības datus, kas savākti Kopienas lauku saimniecību grāmatvedības datu tīklā (FADN).
(5)
Ievērojot IV pielikumu Eiropas Parlamenta un Padomes 2008. gada 19. novembra Regulā (EK) Nr. 1166/2008, kas attiecas uz lauku saimniecību struktūras apsekojumiem un lauksaimnieciskās ražošanas metožu apsekojumu un ar ko atceļ Padomes Regulu (EEK) Nr. 571/88 (3), lauku saimniecību struktūras apsekojumam, ko veic, pamatojoties uz paraugu, jābūt statistiski reprezentatīvam attiecībā uz lauku saimniecības veidu un lielumu saskaņā ar Kopienas klasifikāciju. Tādēļ Kopienas klasifikācija jāpiemēro arī lauku saimniecībām, attiecībā uz kurām dati savākti, izmantojot lauku saimniecību apsekojumus.
(6)
Saimniecības veids un saimniecības ekonomiskais lielums jānosaka, pamatojoties uz ekonomisku kritēriju, kas vienmēr paliek pozitīvs. Tāpēc ir lietderīgi izmantot standarta produkciju. Standarta produkcija jānosaka pa produktiem. To produktu saraksts, kuriem jāaprēķina standarta produkcija, jāsaskaņo ar saimniecības struktūras apsekojumos lietotajiem raksturlielumiem, kas noteikti saskaņā ar Regulu (EK) Nr. 1166/2008. Lai varētu piemērot klasifikāciju FADN aptvertajām lauku saimniecībām, jāizveido atbilstības tabula struktūras apsekojuma raksturlielumiem un FADN vajadzībām paredzēto saimniecības apgrozījuma pārskata pozīcijām.
(7)
Standarta produkcija pamatojas uz vidējiem piecu gadu pārskata perioda rādītājiem, bet tie regulāri jāatjaunina, lai ņemtu vērā ekonomikas tendences un klasifikāciju varētu joprojām pilnvērtīgi piemērot. Atjaunināšanas biežums jāsaista ar gadiem, kuros veic lauku saimniecību struktūras apsekojumu.
(8)
Lai izstrādātu to lauku saimniecību atlases plānu, kuras iesniedz grāmatvedības pārskatus un kuras iekļaujamas 2010. gada FADN, jāparedz, ka šajā regulā noteikto klasifikāciju piemēro lauku saimniecību struktūras apsekojumam jau 2007. gadā. Turklāt, lai varētu salīdzināt to lauku saimniecību stāvokļa analīzes, kas sadalītas saskaņā ar šo klasifikāciju, jāparedz, ka minēto klasifikāciju piemēros lauku saimniecību struktūras apsekojumam un FADN pirms 2010. gada. Tāpēc jāparedz atkāpe ar noteikumu, ka standarta produkcija ir aprēķināta 2004. gada pārskata periodam.
(9)
Sakaru aģentūrai, ko izraudzījusies katra dalībvalsts saskaņā ar Regulas 79/65/EEK 6. pantu, jānosūta Komisijai informācija par standarta produkciju un dati, kas vajadzīgi tās aprēķināšanai. Jāparedz, ka sakaru aģentūra ar Komisijas izveidoto informācijas sistēmu var tiešā veidā darīt zināmu Komisijai attiecīgo informāciju. Turklāt jāparedz, ka ar šo sistēmu var elektroniskā veidā apmainīties ar vajadzīgo informāciju, pamatojoties uz modeļiem, kas ar šo sistēmu ir sakaru aģentūras rīcībā. Tāpat jāparedz, ka Komisijai ar Kopienas lauku saimniecību grāmatvedības datu tīkla komitejas starpniecību jāinformē dalībvalstis par datorsistēmas lietošanas vispārīgiem nosacījumiem.
(10)
Skaidrības labad un ņemot vērā to, ka Kopienas klasifikācija ir vispārējas piemērošanas pasākums, nevis pasākums, kas paredzēts konkrētiem adresātiem, ir lietderīgi Lēmumu 85/377/EEK aizstāt ar regulu.
(11)
Šajā regulā paredzētie pasākumi ir saskaņā ar Kopienas Lauku saimniecību grāmatvedības datu tīkla komitejas atzinumu,
IR PIEŅĒMUSI ŠO REGULU.
1. pants
Priekšmets un darbības joma
1. Šī regula nosaka “Kopienas klasifikāciju lauku saimniecībām”, turpmāk tekstā “klasifikācija”, kas ir vienots lauku saimniecību iedalījums Kopienā saskaņā ar saimniecības veidu un ekonomikas lielumu un citu tieši ar lauku saimniecību saistītu ienākumus nesošu darbību nozīmi.
2. Klasifikācija jo īpaši jāizmanto, lai parādītu datus - pa saimniecības veidiem un ekonomikas lielumiem -, kas savākti Kopienas lauku saimniecību struktūras apsekojumos un lauku saimniecību grāmatvedības datu tīklā.
2. pants
Saimniecības veids
1. Šajā regulā lauku saimniecības “saimniecības veidu” nosaka pēc dažādu šīs saimniecības raksturlielumu standarta produkcijas relatīvā ieguldījuma lauku saimniecības kopējā standarta produkcijā. Standarta produkcija ir izklāstīta 5. pantā.
2. Atkarībā no vajadzīgās informācijas precizitātes pakāpes saimniecības veidus iedala šādi:
a)
vispārējie saimniecības veidi;
b)
pamata saimniecības veidi;
c)
īpašie saimniecības veidi.
Saimniecību iedalījums pēc veida ir noteikts I pielikumā.
3. pants
Saimniecības ekonomikas lielums
Saimniecības ekonomikas lielumu nosaka, pamatojoties uz lauku saimniecības kopējo standarta produkciju. Tas izsakāms euro. Saimniecības ekonomikas lieluma aprēķināšanas metode ir noteikta II pielikumā.
4. pants
Citas tieši ar lauku saimniecību saistītas ienākumus nesošas darbības
To ienākumus nesošo darbību nozīmi, kuras ir tieši saistītas ar saimniecību, bet kas nav saimniecības lauksaimnieciskās darbības, nosaka, pamatojoties uz šādu ienākumus nesošu darbību procentu lauku saimniecības galīgajā produkcijā. Šo attiecību izsaka kā procentu grupu. Šīs procentu grupas ir noteiktas III pielikuma C daļā.
Galīgā produkcija, minētās attiecības definīcija un aprēķināšanas metode ir noteiktas III pielikuma A un B daļā.
5. pants
Standarta produkcija un kopējā standarta produkcija
1. Šajā regulā “standarta produkcija” nozīmē bruto produkcijas standartvērtību.
Standarta produkciju nosaka katram reģionam, kas minēts šīs regulas IV pielikumā, katram lauku saimniecības apsekojuma augkopības un lopkopības raksturlielumam, kas minēts Regulas (EK) Nr. 1166/2008 III pielikumā.
Šīs regulas IV pielikumā ir noteikta katra standarta produkcijas raksturlieluma aprēķināšanas metode un atbilstošu datu savākšanas procedūras.
2. Kopējā lauku saimniecības standarta produkcija atbilst katra raksturlieluma vērtību summai, reizinot katras vienības standarta produkciju ar attiecīgo vienību skaitu.
3. Lai aprēķinātu standarta produkciju N gada lauku saimniecības struktūras apsekojumā, “pārskata periods” nozīmē N-3 gadu, kas aptver piecus gadus pēc kārtas no N-5 gada līdz N-1 gadam.
Standarta produkciju nosaka, izmantojot vidējos pamatdatus, kas aprēķināti pirmajā daļā minētajā piecu gadu pārskata periodā. To atjaunina, lai ņemtu vērā ekonomikas tendences vismaz ikreiz, kad veic lauku saimniecības struktūras apsekojumu.
Pirmais pārskata periods, kam jāaprēķina standarta produkcija, atbilst 2007. gada pārskata periodam, kas ietver 2005., 2006., 2007., 2008. un 2009. kalendāro gadu vai 2005./2006., 2006./2007., 2007./2008., 2008./2009. un 2009./2010. lauksaimniecības ražošanas gadu.
4. Atkāpjoties no 3. punkta, dalībvalstis aprēķina standarta produkciju 2004. gada pārskata periodam rādītājiem, kas uzskaitīti 2007. gada apsekojumā par lauku saimniecību struktūru, kā noteikts Komisijas Regulā (EK) Nr. 204/2006 (4). Šajā gadījumā pārskata periods attiecas vai nu uz 2003., 2004., 2005. kalendāro gadu, vai 2003./2004., 2004./2005., 2005./2006. lauksaimnieciskās ražošanas gadu.
6. pants
Nosūtīšana Komisijai
1. Sakaru aģentūrai, ko izraudzījusies katra dalībvalsts saskaņā ar Regulas 79/65/EEK 6. pantu, vai institūcijai, kurai ir deleģēta šī funkcija, jānosūta Komisijai (Eiropas Statistikas birojam) informācija par standarta produkciju un IV pielikuma 3. daļā minētie dati.
2. Dalībvalstis līdz N+3 gada 31. decembrim vai vajadzības gadījumā līdz termiņam, ko noteikusi Komisija pēc apspriešanās ar Kopienas Lauku saimniecību grāmatvedības datu tīkla komiteju, nosūta Komisijai informāciju par standarta produkciju par N gada pārskata periodu un IV pielikuma 3. daļā minētos datus.
Informācija par standarta produkciju par 2004. gada pārskata periodu jānosūta Komisijai līdz 2008. gada 31. decembrim.
3. Lai nosūtītu informāciju par standarta produkciju un 1. punktā minētos datus, dalībvalstis izmanto datorsistēmas, kas nodrošina elektronisku dokumentu un informācijas apmaiņu starp Komisiju un dalībvalstīm un kuras darījusi pieejamas Komisija (Eiropas Statistikas birojs).
4. Nosūtīšanai vajadzīgo dokumentu formu un saturu nosaka Komisija, pamatojoties uz modeļiem vai anketām, kas pieejamas ar 3. punktā minētajām sistēmām. Noteikumi par 1. punktā minēto datu atribūtiku jānosaka saistībā ar Kopienas Lauku saimniecību grāmatvedības datu tīkla komiteju.
7. pants
Atcelšana
1. Lēmumu 85/377/EEK atceļ.
Tomēr Lēmumu 85/377/EEK turpinās piemērot, lai klasificētu lauku saimniecību grāmatvedības datu tīkla saimniecības līdz 2009. pārskata gadam ieskaitot un Padomes Regulā (EEK) Nr. 571/88 (5) minētajam apsekojumam par lauku saimniecību struktūru līdz 2007. gada apsekojumam ieskaitot.
2. Atsauces uz atcelto lēmumu uzskata par atsaucēm uz šo regulu un tās lasa saskaņā ar V pielikuma atbilstības tabulu.
8. pants
Stāšanās spēkā un piemērošana
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
To piemēro no 2010. pārskata gada lauku saimniecību grāmatvedības datu tīklam un lauku saimniecību struktūru apsekojumam no 2010. apsekojuma gada.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 8. decembrī

Labels: 19
6